Putera Philip diputerakan dalam sebuah keluarga diraja Yunani dan Denmark. Baginda diputerakan di Yunani, tetapi keluarga baginda diasingkan dari negara itu ketika baginda berusia lapan belas bulan. Setelah baginda mendapat pendidikan di Perancis, Jerman dan United Kingdom, baginda bergabung dengan Tentera Laut Diraja British pada tahun 1939 ketika baginda berusia 18 tahun. Dari bulan Julai 1939, baginda mula berkenalan dengan Puteri Elizabeth yang berusia tiga belas tahun. Baginda pertama kali bertemu dengan Elizabeth pada tahun 1934. Semasa Perang Dunia Kedua, baginda bertugas di Armada Mediterranean dan Pasifik. Selepas perang, Putera Philip diperkenankan oleh George VI untuk mengahwini Elizabeth. Sebelum pengumuman rasmi mengenai pertunangan mereka pada 10 Julai 1947, baginda meninggalkan gelaran Yunani dan Denmark, dinaturalisasikan menjadi rakyat British dan mengambil nama keluarga datuk nenek baginda, Mountbatten. Baginda berkahwin dengan Elizabeth pada 20 November 1947. Sebelum perkahwinan, baginda dikurniakan gelaran "His Royal Highness", "Duke of Edinburgh", "Earl of Merioneth", dan "Baron Greenwich" oleh George VI. Putera Philip meninggalkan kerjaya ketenteraan ketika Elizabeth diangkat menjadi ratu pada tahun 1952. Baginda pada ketika itu berpangkat komander dan secara rasmi menjadi putera British pada tahun 1957.